## Nuria Martínez: “El Govern ha d’oferir coordinació i proporcionar recursos financers a les autonomies per a implementar la Llei orgànica sobre mesures d’eficiència del servici de justícia”

*** La consellera de Justícia inaugura la jornada organitzada pel Col·legi de Notaris de València per a analitzar la Llei orgànica 1/2025, de mesures en matèria d’eficiència del servici públic de justícia**

La consellera de Justícia i Administració Pública, Nuria Martínez, ha reivindicat coordinació i recursos financers al Govern central per a implementar la nova Llei orgànica 1/2025 i ha demandat responsabilitat institucional al ministre de Justícia, Félix Bolaños, per a coordinar els canvis organitzatius que es deriven davant l’execució d’esta norma.

Martínez s’ha pronunciat en estos termes durant la inauguració de la jornada ‘Llei orgànica 1/2025, de mesures en matèria d’eficiència del servici públic de justícia’, organitzada pel Col·legi de Notaris de València i l’Il·lustre Col·legi d’Advocats de València per a reunir experts i analitzar esta nova norma que entrarà en vigor demà, 3 d’abril.

“Per desgràcia ni se’ns dota dels recursos necessaris per a assumir els elevadíssims costos de la implementació com tampoc hi ha hagut coordinació amb les comunitats autònomes per a assegurar que la llei s’implementa en tot el territori nacional de manera uniforme que preserve l’equitat en l’accés a la justícia”, ha remarcat.

“Detectem una falta de compromís per part del Ministeri davant la implementació d’esta nova norma, que produirà grans canvis en l’organització i l’estructura judicial. Si no se’ns proporcionen els recursos necessaris podem patir el col·lapse dels tribunals”, ha assegurat la consellera Martínez.

**La mediació en la Llei orgànica 1/2025**

Esta nova llei d’eficiència en el servici públic de justícia introduïx importants modificacions tant en l’àmbit organitzatiu com processal, amb la creació dels tribunals d’instància, les oficines de justícia o la introducció de mitjans adequats de solució de controvèrsies com a requisit de procedibilitat en procediments civils i mercantils.

La Llei orgànica 1/2025 regula de manera específica Mitjans Adequats de Solució de Controvèrsies (MASC) com la mediació, la conciliació privada, la conciliació davant el lletrat de l’Administració de justícia o davant el jutge de pau en procediments de jurisdicció voluntària, l’oferta vinculant confidencial, l’opinió de persona experta independent i el procés de dret col·laboratiu.

“És necessari apostar per mitjans alternatius que contribuïsquen a previndre el conflicte i reduir la litigiositat. Des de la Conselleria utilitzarem tots els recursos possibles -uns recursos que impliquen un cost econòmic en assumir en solitari davant l’absència d’implicació del Govern central- perquè este canvi de paradigma que introduïx la llei contribuïsca de veritat a fer més àgil i eficient el servici públic de justícia”, ha manifestat la consellera.

Fecha: 02/04/2025